REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/198-13

22. maj 2013. godine

B e o g r a d

ZAPISNIK

40. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 22. MAJA 2013. GODINE

Sednica odbora je počela u 8,40 časova.

Sednicom je predsedavala Vesna Kovač, predsednica Odbora.

Pored predsednice, sednici su prisustvovali članovi Odbora: Zoran Antić, Veroljub Arsić, Vojislav Vujić, Zoran Kasalović, Radmilo Kostić, dr Milorad Mijatović, Dušica Nikolić, Zoltan Pek, Aleksandar Senić, Dragan Tomić i Momo Čolaković.

Sednici nisu prisustvovali članovi Odbora: Žika Gojković, mr Božidar Đelić, Bojan Đurić, Radojko Obradović i Đorđe Stojšić.

Sednici je prisustvovao dr Vladimir Marinković, zamenik člana Odbora dr Milorada Mijatovića.

Sednici su prisustvovali narodni poslanici koji nisu članovi Odbora: Branislav Mitrović, Zoran Babić, Snežana Stojanović Plavšić i Jelena Travar -Miljević.

Na poziv predsednice Odbora, sednici Odbora su prisustvovali: mr Mlađan Dinkić, ministar finansija i privrede; Aleksandar Ljubić i Ljubiša Milosavljević, državni sekretari; Milica Bisić, posebni savetnik ministra; Ivan Simič, v.d. direktora Poreske uprave; Nemanja Miljković, Ljiljana Petrović, Biljana Todorović, Marijan Blešić, Svetlana Kuzmanović-Živanović, Anastazija Tanja Đelić, Dragana Ratković, Aleksandar Simović, Dejan Dabetić i Ivana Grbić, predstavnici Ministarstva finansija i privrede.

Odbor je većinom glasova (devet za, jedan nije glasao) prihvatio predlog predsednice Odbora da se predloženi dnevni red dopuni tačkom „Razno“.

Na predlog predsednice, Odbor je većinom glasova (devet za, jedan nije glasao) utvrdio

D n e v n i r e d

1. Razmatranje [Predloga zakona o izmenama i dopunama Zakona o porezima na imovinu](http://www.parlament.gov.rs/upload/archive/files/cir/pdf/predlozi_zakona/1993-13.pdf), koji je podnela Vlada Republike Srbije (broj 43-1993/13);

2. Razmatranje [Predloga zakona o izmenama i dopunama Zakona o porezu na dobit pravnih lica](http://www.parlament.gov.rs/upload/archive/files/cir/pdf/predlozi_zakona/1994-13.pdf), koji je podnela Vlada Republike Srbije (broj 43-1994/13);

3. Razmatranje [Predloga zakona o izmenama i dopunama Zakona o poreskom postupku i poreskoj administraciji](http://www.parlament.gov.rs/upload/archive/files/cir/pdf/predlozi_zakona/1997-13.pdf), koji je podnela Vlada Republike Srbije (broj 43-1997/13);

4. Razmatranje [Predloga zakona o izmenama i dopunama Zakona o doprinosima za obavezno socijalno osiguranje](http://www.parlament.gov.rs/upload/archive/files/cir/pdf/predlozi_zakona/1998-13a.pdf), koji je podnela Vlada Republike Srbije (broj 18-1998/13);

5. Razmatranje [Predloga zakona o izmenama i dopunama Zakona o porezu na dohodak građana](http://www.parlament.gov.rs/upload/archive/files/cir/pdf/predlozi_zakona/1999-13a.pdf), koji je podnela Vlada Republike Srbije (broj 43-1999/13);

6. Razmatranje [Predloga zakona o izmenama i dopunama Zakona o akcizama](http://www.parlament.gov.rs/upload/archive/files/cir/pdf/predlozi_zakona/1996-13.pdf), koji je podnela Vlada Republike Srbije (broj 43-1996/13);

7. RazmatranjePredloga zakona o potvrđivanju Sporazuma između Vlade Republike Srbije i Vlade Ruske Federacije o odobrenju državnog finansijskog kredita Vladi Republike Srbije, koji je podnela Vlada (broj 011-1788/13);

8. Razmatranje Predloga zakona o potvrđivanju Ugovora o zajmu za Program vodosnabdevanja i prečišćavanja otpadnih voda u opštinama srednje veličine u Srbiji III u iznosu do 46.000.000 evra između KfW-a, Frankfurt na Majni i Republike Srbije, koji je podnela Vlada (broj 325-1038/13);

9. Razmatranje Predloga zakona o potvrđivanju Ugovora između Vlade Republike Srbije i Vlade Socijalističke Republike Vijetnam o izbegavanju dvostrukog oporezivanja u odnosu na poreze na dohodak, koji je podnela Vlada (broj 011-1537/13).

10. Razno

Pre prelaska na rad po utvrđenom dnevnom redu, Odbor je jednoglasno **usvojio zapisnike 35, 36, 37, 38. i 39. sednice** Odbora.

Odbor je većinom glasova (devet za, jedan nije glasao) prihvatio predlog predsednice Odbora da se obavi zajedničko razmatranje 1 - 6. tačke dnevnog reda, a posebno odlučivanje.

**Prva - šeste tačke dnevnog reda:** Razmatranje [Predloga zakona o izmenama i dopunama Zakona o porezima na imovinu](http://www.parlament.gov.rs/upload/archive/files/cir/pdf/predlozi_zakona/1993-13.pdf); [Predloga zakona o izmenama i dopunama Zakona o porezu na dobit pravnih lica](http://www.parlament.gov.rs/upload/archive/files/cir/pdf/predlozi_zakona/1994-13.pdf); [Predloga zakona o izmenama i dopunama Zakona o poreskom postupku i poreskoj administraciji](http://www.parlament.gov.rs/upload/archive/files/cir/pdf/predlozi_zakona/1997-13.pdf); [Predloga zakona o izmenama i dopunama Zakona o doprinosima za obavezno socijalno osiguranje](http://www.parlament.gov.rs/upload/archive/files/cir/pdf/predlozi_zakona/1998-13a.pdf); [Predloga zakona o izmenama i dopunama Zakona o porezu na dohodak građana](http://www.parlament.gov.rs/upload/archive/files/cir/pdf/predlozi_zakona/1999-13a.pdf) i [Predloga zakona o izmenama i dopunama Zakona o akcizama](http://www.parlament.gov.rs/upload/archive/files/cir/pdf/predlozi_zakona/1996-13.pdf)

Uvodno izlaganje u vezi sa ovih šest predloga zakona podneo je mr Mlađan Dinkić, ministar finansija i privrede.

Ministar je istakao da izmene i dopune šest poreskih zakona predstavljaju nastavak reforme poreskog sistema Srbije, sa ciljem dodatnog rasterećenja privrede, posebno preduzetnika i malih i srednjih preduzeća; uvođenja pravednijeg poreskog sistema, veće finansijske discipline i jačanja penzijskog fonda, radi osiguranja njegove veće stabilnosti.

Izmenama [i dopunama Zakona o porezu na dohodak građana](http://www.parlament.gov.rs/upload/archive/files/cir/pdf/predlozi_zakona/1999-13a.pdf) smanjuje se stopa poreza na zarade sa 12% na 10%, a povećava neoporezivi deo plate sa sadašnjih 8.700 na 11.000 dinara Neto efekat ovih promena je 1,7 milijardi dinara poreskog rasterećenja privrede

Menja se i status preduzetnika i povećava cenzus kod paušalnog oporezivanja sa sadašnjih 3 na 6 milijardi dinara, čime se vrši usklađivanje sa cenzusom za obavezni ulazak u sistem PDV-a.

Predloženo je sužavanje obima delatnosti sa pravom na paušalno oporezivanje, da se za te delatnosti uvede vođenje knjiga i da se na razliku između evidentiranih prihoda i rashoda plaća porez od 10%. Uvodi se mogućnost da preduzetnici plaćaju porez na ličnu zaradu, a ne na oporezivu dobit, ukoliko to žele, što je i bila inicijativa preduzetnika. Ukupno poresko opterećenje preduzetnika će tako biti umanjeno za jednu trećinu, a kada se sve to preračuna, efektivna stopa će, umesto sadašnjih 45%, iznositi 30%.

Povećanjem penzijskog doprinosa i zarade sa 11 na 13% na teret zaposlenih, odnosno ukupno sa 22 na 24%, neto efekat za privredu je rasterećenje od 1,7 milijardi dinara, kada se ukalkuliše i efekat povećanja neoporezivog dela plate.

Izjednačen je status dobrovoljnog penzijskog i dobrovoljnog zdravstvenog osiguranja, kao i poreski status dinarske štednje u banci i štednje u dobrovoljnim penzijskim fondovima.

Uvodi se samooporezivanje za preduzetnike koji sami vode poslovne knjige, za kapitalne dobitke, za prihode koje isplaćuje isplatilac koji nije pravno lice, kao i u svim slučajevima u kojima isplatilac prihoda nema obavezu da obračuna porez po odbitku, u cilju smanjenja administrativnih troškova i lakšeg poslovanja, što je, takođe, bio zahtev preduzetnika.

Izmenama [i dopunama Zakona o](http://www.parlament.gov.rs/upload/archive/files/cir/pdf/predlozi_zakona/1999-13a.pdf) porezima na imovinu prihodi od nepokretnosti oporezivaće se kao prihod od kapitala. Oslobodiće se poreza na imovinu samo ona imovina koja se zaista prodaje. Imajući u vidu da se od 1. januara ukida naknada za korišćenje građevinskog zemljišta, jednog od značajnih prihoda lokalnih samouprava, ovim zakonom se daje lokalnim samoupravama mogućnost da imaju širu bazu za prikupljanje poreza na imovinu, koji je njihov stoprocentni prihod.

Umesto da se porez na imovinu za pravna lica naplaćuje na knjigovodstvenu vrednost, koja je često nerealna, osnova za porez će biti tržišna vrednost, s tim što ne može biti manja od vrednosti zemljišta. Eliminisanjem nekih izuzetaka iz Zakona, lokalne samouprave će biti u mogućnosti da samostalno odrede da li će iz poreza na imovinu naplati više ili ne, jer će same svojom odlukom odlučiti o visini stope i o proširivanju predmeta oporezivanja na ukupnu površinu gradskog građevinskog zemljišta koje postoji, ne izuzimajući 10 ari. Oslobodiće se poreza vodno zemljište i vodni objekti i podzemni građevinski objekti. Ima unaređenja i u vezi sa samim poreskim postupkom, jer obveznik koji vodi poslovne knjige može da vrši samooporezivanje porezom na imovinu.

Izmenama [i dopunama Zakona o](http://www.parlament.gov.rs/upload/archive/files/cir/pdf/predlozi_zakona/1999-13a.pdf) [doprinosima za obavezno socijalno osiguranje](http://www.parlament.gov.rs/upload/archive/files/cir/pdf/predlozi_zakona/1998-13a.pdf) predlaže se povećanje doprinosa za penzijsko osiguranje na teret zaposlenih sa 11 na 13%, dok na teret poslodavca ostaje 11%, odnosno ukupno sa 22 na 24%, a neto efekat za privredu je rasterećenje od 1,7 milijardi dinara, kada se ukalkuliše i efekat povećanja neoporezivog dela plate. Uvođenjem plaćanja poreza na lične zarade, a ne na oporezivu dobit, kod preduzetnika koji vode poslovne knjige, promenjena je osnovica i za obračun doprinosa za obavezno socijalno osiguranje. Novina je prijava doprinosa za zdravstveno i penzijsko osiguranje po službenoj dužnosti, u skladu sa  [Zakonom o](http://www.parlament.gov.rs/upload/archive/files/cir/pdf/predlozi_zakona/1999-13a.pdf) [poreskom postupku i poreskoj administraciji](http://www.parlament.gov.rs/upload/archive/files/cir/pdf/predlozi_zakona/1997-13.pdf).

Izmenama [i dopunama Zakona o porezu na dobit pravnih lica uvode se odgovarajuća poreska oslobođenja. Ulaganje preduzeća u istraživanje i razvoj se izuzima iz poreza na dobit pravnih lica i priznaje kao investicioni podsticaj, na isti način kao ulaganje u osnovna sredstva, a podstiču se i izdvajanja za zaštitu životne sredine, nauku, obrazovanje, zdravstvo, humanitarne delatnosti, sport, verske i socijalne namene, kulturu, uključujući i kinematografiju. Procenat rashoda koji se priznaje kao odbitak od osnovice za porez na dobit povećava se sa 3,5 na 5% ako preduzeća ulažu u navedene delatnosti.](http://www.parlament.gov.rs/upload/archive/files/cir/pdf/predlozi_zakona/1999-13a.pdf)

Zbog uočenog šverca i izbegavanja plaćanja akciza na biogorivo, izmenama [i dopunama Zakona](http://www.parlament.gov.rs/upload/archive/files/cir/pdf/predlozi_zakona/1999-13a.pdf) o akcizama se uvode akcize na biogorivo, koje će se plaćati odmah, a kada Ministarstvo energetike, razvoja i zaštite životne sredine donese određene propise, vršiće se refakcija kao za dizel gorivo za određene oblasti po istom principu povraćaja.

Nakon stupanja na snagu Zakona o izmenama i dopunama Zakona o [poreskom postupku i poreskoj administraciji](http://www.parlament.gov.rs/upload/archive/files/cir/pdf/predlozi_zakona/1997-13.pdf), 1. januara 2014. godine, umesto 35 pojedinačnih poreskih prijava za plaćanje poreza i doprinosa biće samo jedna prijava, odnosno samo jedan uplatni račun umesto dosadašnjih 7 ili 205 računa, u zavisnosti od preduzeća. Unaprediće se poreski postupak i smanjiti troškovi privrede na osnovu ove olakšice za oko 1,5 milijardi dinara, a pojednostaviti uvođenjem elektronske razmene podataka između različitih državnih organa.

Kod obaveznog prijavljivanja imovine vrednosti veće od 35 milona dinara nije postojala jasna kazna za one koji ne predaju podatke radi unakrsnog procenjivanja imovine i prihoda, tako da je sada određeno plaćanje kazne od 3% od neprijavljene imovine, što predstavlja značajan iznos sredstava. To bi trebalo da doprinese konačnom prijavljivanju i utvrđivanju imovine. Ukoliko kontrola utvrdi odstupanje, porez će se naplaćivati na razliku između neprijavljenog i prijavljenog dela imovine.

Ministar je ukazao da je razlog preraspodele to što je uočeno da je u prva četiri meseca lokalna samouprava imala suficit na svojim računima u iznosu od 8,3 milijardi dinara, dok je, sa druge strane, postojao debalans kod penzijskog fonda, tako da je bilo neophodno izvršiti fiskalnu konsolidaciju. Za privredu će neto efekat od izmena ovih poreskih zakona biti smanjenje opterećenja preduzetnika za 1/3, dok će na konsolidovanom računu Republike biti 12 milijardi dinara u korist penzijskog fonda.

Nakon uvodnog izlaganja ministra finansija i privrede, Odbor je prešao na odlučivanje.

1) Odbor je većinom glasova (10 za, 2 protiv) odlučio da predloži Narodnoj Skupštini da prihvati [Predlog zakona o izmenama i dopunama Zakona o porezima na imovinu](http://www.parlament.gov.rs/upload/archive/files/cir/pdf/predlozi_zakona/1993-13.pdf), u načelu.

2) Odbor je većinom glasova (10 za, 2 protiv) odlučio da predloži Narodnoj Skupštini da prihvati [Predlog zakona o izmenama i dopunama Zakona o porezu na dobit pravnih lica](http://www.parlament.gov.rs/upload/archive/files/cir/pdf/predlozi_zakona/1994-13.pdf), u načelu.

3) Odbor je većinom glasova (10 za, 2 protiv) odlučio da predloži Narodnoj Skupštini da prihvati [Predlog zakona o izmenama i dopunama Zakona o poreskom postupku i poreskoj administraciji](http://www.parlament.gov.rs/upload/archive/files/cir/pdf/predlozi_zakona/1997-13.pdf), u načelu.

4) Odbor je većinom glasova (10 za, 2 protiv) odlučio da predloži Narodnoj Skupštini da prihvati [Predlog zakona o izmenama i dopunama Zakona o doprinosima za obavezno socijalno osiguranje](http://www.parlament.gov.rs/upload/archive/files/cir/pdf/predlozi_zakona/1998-13a.pdf), u načelu.

5) Odbor je većinom glasova (10 za, 2 protiv) odlučio da predloži Narodnoj Skupštini da prihvati [Predlog zakona o izmenama i dopunama Zakona o porezu na dohodak građana](http://www.parlament.gov.rs/upload/archive/files/cir/pdf/predlozi_zakona/1999-13a.pdf), u načelu.

6) Odbor je većinom glasova (10 za, 2 protiv) odlučio da predloži Narodnoj Skupštini da prihvati [Predlog zakona o izmenama i dopunama Zakona o akcizama](http://www.parlament.gov.rs/upload/archive/files/cir/pdf/predlozi_zakona/1999-13a.pdf), u načelu.

Za izvestioca Odbora na sednici Narodne skupštine određena je Vesna Kovač, predsednica Odbora.

**Sedma tačka dnevnog reda:** RazmatranjePredloga zakona o potvrđivanju Sporazuma između Vlade Republike Srbije i Vlade Ruske Federacije o odobrenju državnog finansijskog kredita Vladi Republike Srbije

Ministar finansija i privrede mr Mlađan Dinkić je obavestio članove Odbora da se ovaj predlog zakona odnosi na ranije ugovoreni državni finansijski kredit, sa kamatnom stopom povoljnijom nego na tržištu.

Odbor je većinom glasova (11 za, 1 protiv) odlučio da predloži Narodnoj Skupštini da prihvati Predlog zakona o potvrđivanju Sporazuma između Vlade Republike Srbije i Vlade Ruske Federacije o odobrenju državnog finansijskog kredita Vladi Republike Srbije.

Za izvestioca Odbora na sednici Narodne skupštine određena je Vesna Kovač, predsednica Odbora.

**Osma tačka dnevnog reda:** Razmatranje Predloga zakona o potvrđivanju Ugovora o zajmu za Program vodosnabdevanja i prečišćavanja otpadnih voda u opštinama srednje veličine u Srbiji III u iznosu do 46.000.000 evra između KfW-a, Frankfurt na Majni i Republike Srbije

Odbor je većinom glasova (11 za, 1 nije glasao) odlučio da predloži Narodnoj Skupštini da prihvati Predlog zakona o potvrđivanju Ugovora o zajmu za Program vodosnabdevanja i prečišćavanja otpadnih voda u opštinama srednje veličine u Srbiji III u iznosu do 46.000.000 evra između KfW-a, Frankfurt na Majni i Republike Srbije.

Za izvestioca Odbora na sednici Narodne skupštine određena je Vesna Kovač, predsednica Odbora.

**Deveta tačka dnevnog reda:** Razmatranje Predloga zakona o potvrđivanju Ugovora između Vlade Republike Srbije i Vlade Socijalističke Republike Vijetnam o izbegavanju dvostrukog oporezivanja u odnosu na poreze na dohodak

Odbor je većinom glasova (11 za, 1 nije glasao) odlučio da predloži Narodnoj Skupštini da prihvati Predlog zakona o potvrđivanju Ugovora između Vlade Republike Srbije i Vlade Socijalističke Republike Vijetnam o izbegavanju dvostrukog oporezivanja u odnosu na poreze na dohodak.

Za izvestioca Odbora na sednici Narodne skupštine određena je Vesna Kovač, predsednica Odbora.

**Deseta tačka dnevnog reda:** Razno

Predsednica Odbora je obavestila članove Odbora da je Regionalna mreža odbora za finansije, privredu i evropske integracije zemalja Zapadnog Balkana pozvala predsednike ovih odbora da, zajedno sa sekretarima, prisustvuju sastanku Regionalne mreže, koji će se održati od 1. i 2. juna 2013. godine, u Crnoj Gori i da ona nije u mogućnosti da prisustvuje sastanku. Odbor je prihvatio predlog da ovom sastanku Regionalne mreže odbora, prisustvuju dr Vladimir Marinković, član Odbora i sekretar Odbora.

Na sednici Odbora je vođen tonski zapis.

Sednica je zaključena u 9,15 časova.

SEKRETAR ODBORA PREDSEDNIK ODBORA

Milena Sandić Vesna Kovač